Maak plek in jou dagboek - www.bybelkennis.co.za
by Coen Slabber · Published 28/07/2016 · Updated 15/06/2016
Of all nature's gifts to the human race, what is sweeter to a man than his children? -Marcus Tullius Cicero
Volgens Clair Diaz-Ortiz kan jy minder werk as jy beter werk. Jy kan net so produktief wees deur minder te werk. Hoe kry sy dit reg? Sy het 'n proses wat ses stappe behels, ontwikkel.
Ons sal nie kom waar ons wil wees tensy ons weet waar ons wil wees nie. Daarom moet ons besluit wat werklik belangrik in ons lewens is. Dan sal jy meer produktief wees en jou lewe sal meer vervuld wees. As jy dit weet, kan jy jou doelwitte vir die jaar opstel. Doelwitte moet altyd aan Peter Drucker se SMART raamwerk voldoen.
Dit beteken jy moet die strategieë om jou doelwitte te bereik, implementeer. Daar is vier kritiese idees van groot belang as jy dit doen.
Fokus op die dinge wat jy goed kan doen. Onthou die Pareto-beginsel: 20% van jou pogings is verantwoordelik vir 80% van jou resultate. (Die teenoorgestelde is ook waar.) As jy meer produktief wil wees, moet jy baie doelgerig wees as jy ja sê – en ook nee.
Produktiwiteit neem af as jy te veel ure werk volgens navorsing. Dit beteken ons moet ons beste werk lewer deur minder te doen, maar meer te fokus. Sonder afleidings kan jy baie in 'n kort tydjie gedoen kry.
Hierdie is 'n aantal strategieë om die werk wat jy moet doen so doeltreffend as moontlik te doen. Een so 'n strategie is byvoorbeeld om soortgelyke take in dieselfde tydsgleuf te groepeer. Baie belangrik is om alle vergaderings tot een of twee dae per week te beperk. Hou dae oop waar jy skeppend kan werk.
As jy fisies fiks wil word moet jy oefening en herstelperiodes balanseer. Ons moet dieselfde by die werk doen. As jy wil fokus en goeie werk doen, moet jy soms afskakel. Rus gereeld tydens die dag; hou streng by jou werksure; neem gereeld vakansies. Dan sal jou produktiwiteit vermeerder.
Almal van ons wil 'n lewe vol van die dinge waarvan ons hou – werk, familie, geloof en ontspanning – hê, Dit kan ons net doen as ons keer dat "besigwees" nie ons lewens oorneem nie.